TASCO กำไรแข็งแกร่งต่อในปี 59โบรกฯแนะซื้อเพิ่มเป้าเป็น 42 บาท
TASCOคงคำแนะนำซื้อ โดยปรับเพิ่มประมาณการกำไรสุทธิปี 59 ขึ้น 11% โดยปรับเพิ่มสมมติฐานอัตรากำไรขั้นต้นเป็น 12% (เดิม 11%) สะท้อนต้นทุนที่ต่ำลง ปรับเพิ่มปริมาณขายเป็นเติบโต 12% (เดิม 10%) เนื่องจากอุปสงค์ที่แข็งแกร่ง และปรับ Target P/E ขึ้นเป็น 13 เท่า (+1SD) ราคาพื้นฐานใหม่เท่ากับ 42 บาท (เดิม 30 บาท) 
13 ต.ค. 2558

บล.ดีบีเอสฯ ระบุในบทวิเคราะห์ (13 ต.ค.) ว่า บริษัท ทิปโก้แอสฟัลท์ จำกัด (มหาชน) หรือ TASCO  อุปสงค์ยางมะตอยยังคงแข็งแกร่งมากในไตรมาส 3/58 โดยเป็นผลจาก 1) อุปสงค์ส่วนเกินในอินโดนีเซีย ออสเตรเลีย และเวียดนามที่สูง, 2) การเติบโตของยอดขายในประเทศเพิ่มขึ้น 50% ในเดือนก.ย.58 หลังจากกรมทางหลวงใช้งบลงทุน คาดการณ์กำไรไตรมาส 3/58 ไว้ที่ 1.5 พันล้านบาท ซึ่งทำให้กำไรสุทธิทั้งปีนี้จะทำ Record High ได้ที่ 5.3 พันล้านบาท ราคาขายยางมะตอยในประเทศอยู่ที่ 333 เหรียญสหรัฐ/ตัน (เพิ่มจาก 315 เหรียญ/ตันในเดือนก่อน หลังจากปรับค่าอัตราแลกเปลี่ยนแล้ว) ส่วนราคาขายต่างประเทศอยู่ที่ 340 เหรียญ/ตัน (เพิ่มจาก 320 เหรียญ/ตันในเดือนก่อน)
แนวโน้มสดใสทั้งในไตรมาส 4/58 และปี 59 ขณะนี้บริษัทได้คำสั่งซื้อล่วงหน้าถึงม.ค.59 แล้ว การลงทุนภาครัฐที่เพิ่มขึ้นของไทยและประเทศอื่นในภูมิภาค หนุนอุปสงค์ยางมะตอยให้อยู่ในระดับสูง บริษัทมีแผนที่จะขยายกำลังการผลิตโรงกลั่นในมาเลเซียเป็น 1 แสนบาร์เรล/วัน แทนที่จะเป็น 5 หมื่นบาร์เรล/วัน (ปัจจุบันอยู่ที่ 3 หมื่นบาร์เรล/วัน) โดยบริษัทได้ยื่นขอรับส่งเสริมการลงทุนสำหรับส่วนขยายเพิ่มตามแผนไปแล้ว และกำลังเจรจากับซับพลายเออร์ในเวเนซูเอล่าเพื่อให้บริษัทมีวัตถุดิบแน่นอนระยะยาว 10 ปี รวมทั้งกำลังศึกษาแผนขยายธุรกิจในระดับโลก ซึ่งจะเปิดเผยแผนนี้วันที่ 13 พ.ย.58
คงคำแนะนำซื้อ โดยปรับเพิ่มประมาณการกำไรสุทธิปี 59 ขึ้น 11% โดยปรับเพิ่มสมมติฐานอัตรากำไรขั้นต้นเป็น 12% (เดิม 11%) สะท้อนต้นทุนที่ต่ำลง ปรับเพิ่มปริมาณขายเป็นเติบโต 12% (เดิม 10%) เนื่องจากอุปสงค์ที่แข็งแกร่ง และปรับ Target P/E ขึ้นเป็น 13 เท่า (+1SD) ราคาพื้นฐานใหม่เท่ากับ 42 บาท (เดิม 30 บาท)  